2.

Aprašant vietovės klimatą pabrėžta keletas punktų. Reikia juos nuodugniai apžvelgti, siekiant suprasti, kuo išskirtinė ir ypatinga vynuogių veislė ‘Prieto Picudo’, iš kurios daugiausia gaminami vynai su SKVN „León“. — Dėl to, kad lapai ir uogos vasaros laikotarpiu yra labai apšviesti, lengviau vyksta augalo fotosintezė, todėl susidaro palankesnės sąlygos kauptis cukrums ir polifenoliams, dėl kurių rožiniai ir raudonieji vynai įgyja tokią intensyvią ir šiltą spalvą. — Vasaros laikotarpiu išryškėja dienos ir nakties temperatūrų skirtumai. Dienos metu gali svilinti karštis, o naktį temperatūra gali nukristi gana žemai. Tokie pokyčiai sudaro sąlygas vykti augalų ląstelių kvėpavimo procesams, kurie skatina vynuogėms būdingą natūralų rūgštingumą. Dėl to misoje susidaro apie 5,5 g/l vyno rūgšties, nulemiančios tipinį rožinių vynų gaivumą. — Be to, dėl tokių temperatūros skirtumų, t. y. didelio saulėtų valandų skaičiaus vynuogynuose vasarą, užtikrinama, kad vynuogėse tinkamai susidarytų ir kauptųsi polifenoliai. — Be to, reikia pabrėžti, kad vynuogių veislei ‘Prieto Picudo’ būdinga tai, kad iš jos gaminami vynai yra labai aromatingi. Kad vynai turėtų šių aromatinių savybių, vynuogių odelėje turi būti pakankamai jas lemiančių terpenų. Svarbiausią vaidmenį šiuo atžvilgiu atlieka vasaros dienomis aukštai pakylanti temperatūra. — Ši aukšta vasaros temperatūra kartu su dideliu saulėtumu, skatinančiu fotosintezę, užtikrina cukrų kaupimąsi vynuogėse, todėl vėliau išgaunama didelė alkoholio koncentracija. Šis veiksnys, siejamas su šiai veislei būdingu dideliu natūraliu rūgštingumu, padeda vynuogių augintojams ir minėta nuoroda ženklinamų vynų gamintojams išgauti tiek jaunus ir gaivius raudonuosius vynus, tiek ilgai brandinamus raudonuosius vynus. — Ruduo nustatytoje geografinėje vietovėje paprastai būna švelnus ir šiek tiek lietingas, o tai labai svarbu norint, kad vynuogės tinkamai sunoktų. Sunokusioms vynuogėms būdinga tinkama alkoholio koncentracijos, rūgštingumo ir fenolių pusiausvyra. — Siekiant kovoti su netinkamais vynuogių veislės ‘Prieto Picudo’ auginimo metodais, šioje specifikacijoje jau buvo nurodyta, kad vyndariai, siekdami paskatinti ir geriau reguliuoti šios veislės produktyvumą ir išgauti aukštos kokybės produkciją, vynmedžius palieka gana aukštus. — Visam pirmiau aprašytam įvairių tipų dirvožemiui būdingas nedidelis organinių medžiagų kiekis. Šis veiksnys yra labai svarbus siekiant, kad tiek raudonųjų, tiek baltųjų vynuogių veislių produkcija būtų kokybiška. Tai ypač pasakytina apie baltąsias vynuoges, kurių aromatingumą nulemia ypatingas dirvožemio, kuriame jos auga, lengvumas, nes jame yra mažai organinių medžiagų, mažai molio, vyrauja geros vidinio drenavimo sąlygos, dirvožemyje išlaikomas tinkamas drėgmės kiekis, lengvas vėdinimas ir šaknų prasiskverbimas, nedidelis mineralinių druskų kiekis, gilumas ir tinkamas klinčių kiekis. Visos šios sąlygos yra ypač svarbios siekiant gaminti aukštos kokybės baltuosius vynus. — Galiausiai reikia dar kartą pabrėžti, kad rožiniai vynai gaminami naudojant madreo metodą. Šis metodas naudojamas tik šioje teritorijoje ir daugelis vyno gamintojų, rožinį vyną gaminančių klasikiniu būdu, kelis litrus misos visada panaudoja šiam gamybos metodui pritaikyti.